Wil jy blink, gesonde hare hê? Doen dít!
Dit kan dalk vreemd klink, ons weet. Ons is almal so gewoond aan die roetine om ons hare te was, af te spoel en dan opknapper aan te wend. Dit is wat die salonne doen en wat ons geleer is; daarom bevraagteken ons dit nie. Maar wat as ons vir jou sê dat jy dit eintlik andersom moet doen?
Die nuutste neiging word "omgekeerde was" genoem, en wat dit beteken, is dat pleks van jou sjampoe eerste aan te wend, doen jy dit laaste. Om te verstaan hoekom jy hierdie neiging moet probeer, moet jy die doel van jou sjampoe en opknapper verstaan.
Die doel van 'n sjampoe, en waarom dit geskep is, is om jou hare en kopvel te reinig en om die opbou van produkte, vuiligheid, oortollige olie en dies meer te verwyder. 'n Opaktiewe molekule is die bestanddeel in 'n sjampoe wat daarvoor verantwoordelik is om hare te reinig.
Die doel van opknapper is om jou hare te bevog en versterk nadat jy dit gewas het, en om die kutikels glad te stryk en toe te maak ter voorbereiding van stilering. Dit laat 'n dun lagie op jou hare nadat jy dit afgespoel het, wat beskerming en vog verskaf.
Die rede hoekom die omgekeerde wasproses so goed werk, is omdat 'n opknapper jou hare sal versag en ontknoop as jy dit eerste gebruik en dit terselfdertyd bevog. Dit dien as 'n basislaag voor was en help dat die sjampoe eweredig versprei word. As jy sjampoe nadat jy opknapper aangewend het, laat dit die sjampoe toe om alles te verwyder sonder om jou hare van natuurlike olies te stroop; dit gee jou ekstra volume wat hare van nature het. Dit beteken jy kry steeds al die voordele van bevogtiging wat 'n opknapper bied, maar sonder die swaar, vetterige gevoel wat jy soms kry. As jy dit wil probeer, lees hier wat jy moet weet:
Maak seker dat jou hare ten volle met water versadig is en wend dan jou opknapper aan. Werk dit deur jou hare, masseer dit in jou hare in en los dit vir drie tot vyf minute aan. MOENIE AFSPOEL NIE. As jy afspoel en dan sjampoe aanwend, sal jou hare heel moontlik droog en bros word. Maak jou hare vir 'n sekonde nat en wend dan jou sjampoe direk op jou hare aan; jy gebruik basies jou sjampoe om jou opknapper te verwyder. Laat dit dan skuim en spoel af soos gewoonlik, en voilà!